সিডনিতে সুপারহিট ‘রো-কো’ জুটি! অস্ট্রেলিয়াকে হেলায় হারাল ভারত

ওয়েব ডেস্ক: বিশ্বকাপের জন্য যে তিনি তৈরি, সেটা সিডনিতে বুঝিয়ে দিলেন রোহিত শর্মা (Rohit Sharma)। সেঞ্চুরি হাঁকিয়ে দায়িত্বের সঙ্গে ভারতকে (India Cricket Team) ম্যাচ জেতালেন হিটম্যান। সঙ্গী বিরাট কোহলি (Virat Kohli)। গোটা সিরিজে সমালোচিত হলেও নিয়মরক্ষার ম্যাচে রানে ফিরলেন তিনি। ‘রো-কো’ জুটির ব্যাটে দেখা গেল রানের ফুলঝুরি। সেই সুবাদে অস্ট্রেলিয়ার (Australia Cricket Team) দেওয়া ২৩৭ রানের টার্গেটকে সাড়ে এগারো ওভারেই পার করে নয় উইকেটে ম্যাচ (India Vs Australia) জিতল ভারত।

এই ম্যাচেও টসে হারেন শুভমন গিল। তবে নিয়মরক্ষার ম্যাচে প্রথমে ব্যাটিং করার সিদ্ধান্ত নেন মিচেল মার্শ। ট্র্যাভিস হেডকে নিয়ে ভালো শুরু করেন অজি অধিনায়ক। ছন্দপতন ঘটে পাওয়ার প্লে-র শেষ ওভারে। মাত্র ২৯ রানে মহম্মদ সিরাজের শিকার হন হেড। তিন নম্বরে নেমে ভালো শুরু করলেও ৩০ রানে থেমে যায় শর্টের ইনিংস, মার্শ আউট হন ৪১ রান করে। তবে ম্যাট রেনশো এদিন হাফ-সেঞ্চুরি করেন। শেষমেশ ৪৬.৪ ওভারে ২৩৬ রানে অলআউট হয়ে যায় অস্ট্রেলিয়া। ভারতের হয়ে সর্বোচ্চ ৪ উইকেট নেন হর্ষিত রানা, ২ উইকেট নেন ওয়াশিংটন সুন্দর। ১টি করে উইকেট পান সিরাজ, প্রতিদ্ধ কৃষ্ণ, কুলদীপ যাদব এবং অক্ষর প্যাটেল।

আরও পড়ুন: ইন্দোরে অস্ট্রেলিয়ার মহিলা ক্রিকেটারদের শ্লীলতাহানি! গ্রেফতার যুবক

২৩৬ রান তাড়া করতে নেমে শুরু থেকেই সাবধানী ভঙ্গিমায় খেলতে দেখা যায় রোহিত শর্মাকে। ভারতের প্রথম ও একমাত্র উইকেট পড়ে ৬৯ রানে। মাত্র ২৪ রান করে হ্যাজেলউডের শিকার হন অধিনায়ক শুভমন গিল। তারপর থেকে সিডনির পিচে শুরু হয় ‘রো-কো’ জুটির শাসন। ১২৫ বলে ১২১ রান করে অপরাজিত থাকেন রোহিত শর্মা। বিরাট কোহলি ৮১ বলে ৭৪ রানে অপরাজিত থাকেন। এই জুটির দাপটে ৩৮.৩ ওভারেই ম্যাচ জিতে নেয় ভারত।

অজিভূমে সিরিজ না জিতলেও শেষের এই ম্যাচ ভারতীয় ক্রিকেটপ্রেমীদের মন ভরিয়ে দিয়েছে। কারণ বহুদিন পর এভাবে একসাথে অপরাজিত থেকে ম্যাচ জিতিয়ে দিলেন রোহিত ও বিরাট। একইসঙ্গে ভারতের এই দুই কিংবদন্তির আসন্ন বিশ্বকাপ খেলা নিয়ে যে জল্পনা শুরু হয়েছিল, তাও কিছুটা স্তিমিত করল সিডনির এই ম্যাচ। ভারতের ইনিংস দেখে একটা কথা বলাই যায়, বাইশ গজে এখনও ফুরোয়নি ‘রো-কো’ জুটির দাপট।