ব্যাটিং ব্যর্থতায় লজ্জার হার ভারতের, ঘরের মাঠে প্রতিশোধ নিল অস্ট্রেলিয়া?

ওয়েব ডেস্ক: সিরিজের প্রথম টি-২০ ম্যাচ ভেস্তে দিয়েছিল বৃষ্টি, তবে দ্বিতীয় ম্যাচের আগে মেলবোর্নের আবহাওয়ায় বর্ষণের পূর্বাভাস ছিল না। তাই আশা করা হয়েছিল যে, এই ম্যাচে ফলাফল হবে। কিন্তু ক্রিকেটের ছোট ফরম্যাটে এভাবে যে অস্ট্রেলিয়ার কাছে ভারতকে (India Vs Australia) হারতে হবে, তা আশা করেননি দেশের ক্রিকেটপ্রেমীরা। কারণ গতকাল রাতেই মহিলাদের ওডিআই বিশ্বকাপের সেমিফাইনালে অজিদের হারিয়ে ফাইনালে উঠেছে ভারতের মেয়েরা। কিন্তু অজিভূমে ফের হারের মুখোমুখি হতে হল সূর্যকুমারদের। নেপথ্যে কি শুধুই ব্যাটিং বিপর্যয়? চলুন মেলবোর্নে ভারতের হারের কারণ খুঁজে দেখা যাক।

এদিনের ম্যাচে টসে জিতে বোলিংয়ের সিদ্ধান্ত নেয় অস্ট্রেলিয়া। তবে অজি পেসারদের দাপটে তাসের ঘরের মতো ভেঙে পড়ে ভারতের ব্যাটিং লাইনআপ। তবে বিপর্যয়ের মাঝেও ৩৭ বলে ৬৮ রানের ঝকঝকে ইনিংস খেলেন অভিষেক শর্মা (Abhishek Sharma)। তাঁর সঙ্গ দেন হর্ষিত রানা (Harshit Rana)। তিনি করেন ৩৩ বলে ৩৫ রান। যার ফলে ১২৫ রান স্কোরবোর্ডে তুলে পারে টিম ইন্ডিয়া। বাকিরা কেউই সেভাবে বাইশ গজে ছাপ ফেলতে পারেননি। অস্ট্রেলিয়ার হয়ে সর্বোচ্চ ৩ উইকেট নেন জশ হ্যাজেলউড।

আরও পড়ুন: ১৪৮ বছরে প্রথম! টেস্ট ক্রিকেটের নিয়মে বিরাট রদবদল! কী জানেন?

ছট টার্গেট চেজ করতে নেমে দুর্দান্ত শুরু করেন ট্র্যাভিস হেড এবং অজি অধিনায়ক মিচেল মার্শ। প্রথম উইকেটে ৫১ রান করেন দুই অজি ওপেনার। হেড আউট হন ২৮ রান করে, মার্শ খেলেন ৫৬ রানের ইনিংস। জশ ইংলিশ করেন ২০ রান। তারপর থেকে ভারতীয় বোলারদের সামনে কিছুটা নড়বড় করে অজি ব্যাটিং লাইনআপ। শেষমেশ ৬ উইকেট পড়ে যায়। কিন্তু স্কোরবোর্ডে ততটাও রান ছিল না, যে অস্ট্রেলিয়াকে আটকানো যাবে। ৪ উইকেটে ম্যাচ জিতে সিরিজে এগিয়ে গেল অজিরা। ভারতের হয়ে এই ম্যাচে একজোড়া করে উইকেট নেন জসপ্রীত বুমরা, বরুণ চক্রবর্তী এবং কুলদীপ যাদব।

এই ম্যাচে ভারতের হারের প্রধান কারণ যে ব্যাটিং বিপর্যয়, তা পরিষ্কারভাবেই বোঝা গেল। কারণ, ম্যাচের শেষদিকে একটা সময় যখন পরপর কয়েকটি উইকেট হারায় অস্ট্রেলিয়া, তখন মনে হচ্ছিল, স্কোরবোর্ডে আরও ৩০ থেকে ৪০ রান থাকলে হয়তো ভারত ঘুরে দাঁড়ানোর সুযোগ পেত। কিন্তু বোলারদের সামনে সেই সুযোগ করে দিতে পারেননি ভারতের ব্যাটাররা।